સોમવારે સવારે ગુજરાત વિધાનસભાની ચૂંટણી માટે મત ગણતરીની શરૂઆત થઇ હતી. આ દરમિયાન ચીફ ઇલેક્શન કમિશ્નર એ.કે.જોતિએ મીડિયા સાથે વાત કરતાં કહ્યું હતું કે, મુખ્ય ચૂંટણી અધિકારી દ્વારા ગુજરાતમાં મત ગણતરી માટેની તમામ વ્યવસ્થાઓ પૂર્ણ કરવામાં આવી છે. રાજ્યના દરેક મત ગણતરીના મથકે તમામ જરૂરી વ્યવસ્થાઓ થઇ ગઇ છે. ઇવીએમ અંગે વાત કરતાં તેમણે કહ્યું હતું કે, હું તમને ખાતરી આપું છું કે, ઇવીએમ સાથે કોઇ પણ પ્રકારની છેડછાડ શક્ય નથી. ઇવીએમ અંગે જે કંઇ સવાલો કરવામાં આવ્યા હતા, એના જવાબ અમે મીડિયામાં આપ્યા છે. ગુજરાતમાં દરેક મતદાન મથક પર વીવીપેટ હતા, આથી મતદારો જોઇ શક્યા છે કે તેમણે કોને મત આપ્યો છે. આથી આ અંગે ઊભી કરવામાં આવેલ શંકાઓ નિરાધાર છે. હું ફરીથી ખાતરી આપું છું કે, ઇવીએમ સાથે છેડછાડ શક્ય નથી.